Hans Christian Schmidt (V), 2001-02-22:
Nærværende forslag opfordrer regeringen til at indføre et midlertidigt stop for udvidelse og nyetablering af svinebedrifter i Danmark.
Endvidere kan man jo også ud af forslaget se, at det fremgår, at en ophævelse af stoppet skal afvente evalueringen af Vandmiljøplan II, vedtagelsen af en ammoniakhandlingsplan og vedtagelsen af en plan for biologisk mangfoldighed.
Man kunne godt få det indtryk, når man læser forslaget,
at det er, fordi man vil have, at dansk svineproduktion skal foregå på bæredygtige præmisser.
Og der må vi sige, at vi jo sådan set også er af den opfattelse, at det skal ske, og det er også det, vi plejer at sige.
Men forslaget har jo altså en helt anden vinkel, som ikke nødvendigvis har noget med bæredygtighed at gøre, og derfor må vi sige, at vi ikke kan støtte forslaget.
Der er flere årsager, men en af dem er, at vi mangler en dokumentation her.
Ikke at det ville kunne overbevise os, men vi synes bare, den burde være her.
Man skriver nemlig i forslaget, at der ikke eksisterer en fornuftig balance mellem dyreenheder og naturens tålegrænse.
Det vil vi godt se dokumenteret.
Man kan måske godt sige, at det er en holdning, man har,
men hvilke rapporter og tal kan forslagsstillerne henvise til?
Og omfanget af de omtalte naboprotester bør vel også dokumenteres.
Så må jeg også sige, at jeg har meget svært ved at forstå, hvad det er for en grænse, vi arbejder med.
For man skal huske, at grænserne her både siger noget om udvidelse og nyetablering.
Og det vil sige, at ikke alene i de konventionelle, almindelige svinebedrifter, men også i de økologiske sætter man altså udviklingen i stå.
Forslaget vil med sine krav om stop for udvidelse af bedrifter med mere end 150 dyreenheder ramme den nuværende stigning i antallet af de økologiske landbrug
f.eks. Mange økologiske landbrug har i dag en størrelse lige under 150 dyreenheder, og dette forslag vil derfor forhindre en udvidelse af sådanne bedrifter.
Det kan vi altså ikke forstå.
I forvejen er de økologiske landmænd i høj grad også med til at sikre et bæredygtigt landbrug.
Det vil sige, at man altså sætter al udvikling i stå, og det kan vi altså ikke forstå.
Vi synes, hvilket ministeren jo i øvrigt også har redegjort for for kort tid siden, at man må gøre det dér, hvor der af hensyn til naturen skal sættes ind, og ikke bare generelt.
Så er der også i forslaget nævnt noget om, at der er tvivl om VVM-reglerne.
Vi mener, at man begår en fejl ved at hævde, at der er udstrakt uenighed om, hvordan VVM-vurderingerne skal fortolkes og praktiseres, når det gælder udvidelse eller nyetablering af svineproduktion.
Det er ikke, som forslagsstillerne skriver,
uklart, om amterne har et lovligt grundlag for at sige nej til udvidelse af den eksisterende produktion, hvis tålegrænsen overskrides, jf. planlovens § 6 c og VVM-bekendtgørelsens § 3, stk. 2. Amterne har mulighed for at sige nej.
Det kan man efter en VVM-vurdering komme frem til, det er helt klart.
Tværtimod kan en eventuel uklarhed bestå i, hvornår og under hvilke omstændigheder amterne kan sige nej.
Vi vil også sige, at lugt- og støjgener kan undgås og skal undgås, og bl.a. fremsætter Venstre jo senere i dag et beslutningsforslag om, at man kan lægge gylletanke ud på marken.
Jeg håber, at SF vil støtte det.
I årevis har den ladet stå til
Så er der et helt afsnit om landbrugets produktion, om den er forenelig med kommende miljø- og naturtiltag.
Jeg vil gerne understrege i dag, at der er ingen grund til at tro, at landbrugets produktion er uforenelig med de planer om landbrugets forhold til natur og miljø, som skal udarbejdes i fremtiden.
Erfaringer fortæller os, at landbruget faktisk har ydet en meget anerkendelsesværdig indsats i forbindelse med opfyldelsen af målene i vandmiljøplanen fra 1998.
Danmarks Miljøundersøgelsers og Danmarks Jordbrugsforskningsinstituts vurderinger viser, at erhvervet er gået forrest i arbejdet med at forbedre vandmiljøet, ligesom stort set alle Folketingets partier og miljøministeren udtrykte anerkendelse af landbrugets indsats ved forespørgslen her i salen den 11. januar om Vandmiljøplan II. Og som et ekstra skulderklap til landbruget oplever vi nu, at selv EU kopierer dansk landbrug.
Hvorfor skulle vi så begynde at foretage den slags hovsaløsninger?
Lad os se, hvordan det udvikler sig.
Tag godt imod de forslag, der måtte komme, også fra Venstres side, hvor man går ind og sætter fokus på de områder, hvor der er behov for det, men ikke at man går ind her og begynder at lave et generelt stop.